Virallinen lehti nro C 223 , 17/07/1998 s. 0175



KIRJALLINEN KYSYMYS E-0493/98 komissiolle esittäjä(t): Nikitas Kaklamanis (UPE) (2. maaliskuuta 1998) Aihe: Euro-vyöhykkeen ulkopuolisiin maihin kohdistuvat vaikutukset Toukokuussa 1998 tehdään päätös siitä, mitkä maat tulevat mukaan niin kutsuttuun euro-vyöhykkeeseen. Euroopan kansalaisilla on vielä paljon epäselvyyttä sen suhteen, mitä vaikutuksia niihin maihin tulee kohdistumaan, jotka eivät alusta alkaen ole mukana tässä vyöhykkeessä. Nämä epäselvyydet voidaan kiteyttää seuraavasti: 1. Miten tämä vaikuttaa niiden maiden valuuttoihin, jotka eivät heti ole mukana euro-vyöhykkeessä? 2. Miten tämä vaikuttaa näiden maiden sisäisiin korkoihin? 3. Ovatko nämä maat velvoitettuja liittämään valuuttansa uuteen valuuttakurssijärjestelmään? 4. Miten tämä tulee vaikuttamaan näiden maiden pk-yrityksiin? Komission jäsenen Yves-Thibault de Silguyn komission puolesta antama vastaus (27. maaliskuuta 1998) Tässä yhteydessä on korostettava, että jäsenvaltiot, jotka haluavat liittyä euroalueeseen, mutta eivät voi siihen liittyä heti sen alkaessa, ovat kuitenkin menossa kohti jäsenyyttä, ja lähentymisen jatkuminen edistää niiden mahdollisuuksia liittyä euroalueeseen lähitulevaisuudessa. Tämän vuoksi markkinat pitävät niitä talous- ja rahaliiton ulkopuolelle toistaiseksi jäävinä jäsenvaltioina, minkä vuoksi rahoitusmarkkinoihin kohdistuvien vaikutusten odotetaan jäävän vähäisiksi. 1. Niin kauan kuin euroalueen ulkopuolelle jäävissä jäsenvaltioissa harjoitetaan vakautta ja rakennemuutosta edistävää politiikkaa, ei näiden jäsenvaltioiden valuuttoihin odoteta kohdistuvan epäsuotuisia vaikutuksia. Päinvastoin euro voi toimia vertailuvaluuttana, joka edustaa vakautta talous- ja rahaliiton ulkopuolelle toistaiseksi jäävien jäsenvaltioiden valuutoille. Kaikki jäsenvaltiot ovat sitoutuneet noudattamaan vakautta edistävää politiikkaa, kuten talouspolitiikan laajoista suuntaviivoista ja kunkin jäsenvaltion lähentymisohjelmista käy ilmi. 2. Lähentymiskehityksen jatkuessa talous- ja rahaliiton ulkopuolelle toistaiseksi jäävien jäsenvaltioiden korkojen voidaan odottaa lähentyvän euroalueen korkoja. Huomattavaa lähentymistä on jo tapahtunut. 3. Joulukuussa 1996 Dublinissa kokoontunut Eurooppa-neuvosto päätti uuden valuuttakurssijärjestelmän (ERM) rakenteesta, joka osoittaa niille jäsenvaltioille, joita koskee poikkeus, suuntaa, jonka mukaan ne voivat harjoittaa tervettä talouspolitiikkaa yleisesti sekä erityisesti tervettä rahapolitiikkaa. Kesäkuussa 1997 Amsterdamissa kokoontunut Eurooppa-neuvosto hyväksyi asiaa koskevan päätöslauselman. Vaikka uuden ERM:n jäsenyys on vapaaehtoinen, se auttaa siihen osallistuvia maita noudattamaan vakauteen pyrkivää politiikkaa, edistää lähentymistä ja tukee jäsenmaita niiden pyrkimyksissä liittyä euroalueeseen. 4. Talous- ja rahaliiton ulkopuolelle toistaiseksi jääviin jäsenvaltioihin sijoittautuneet yritykset eivät vielä hyödy lisääntyneestä avoimuudesta, valuuttakurssivaihteluiden poistumisesta ja euron käyttöönoton tarjoaman rahoituksen saatavuudesta. Jatkuva lähentymiskehitys, joka lopulta mahdollistaa euron käyttöönoton myös talous- ja rahaliiton ulkopuolelle toistaiseksi jäävissä jäsenvaltioissa, parantaa yritysten toimintaedellytyksiä.